Kitsvloede in die VSA eis reeds 44‘n Snelweg in New York het oorstroom. (Foto: Spencer Platt/Getty Images/AFP) Minstens 44 mense, onder wie kleuters en bejaardes, is vandeesweek dood nadat kitsvloede in dele van New York en New Jersey voorgekom het. Dié oorstromings volg nadat orkaan Ida Sondag oor die Amerikaanse deelstaat Louisiana beweeg het. Ida is intussen afgradeer na ŉ tropiese storm en beweeg tans deur New England. New York het gister ŉ noodtoestand afgekondig toe dié stad begin oorstroom het. Verskeie hoofstrate in onder meer Manhattan, die Bronx en Queens is weens die vloedwaters toegemaak, terwyl nooddienste duisende mense moes red. Altesaam 13 mense, onder wie kleuters en bejaardes, het in New York hul lewens verloor toe hulle nie betyds uit kelders kon ontsnap nie. “Onder die mense wat die grootste gevaar loop tydens die oorstromings, is diegene wat in kelders woon wat nie aan die nodige veiligheidsvoorskrifte voldoen nie,” het owerhede gesê. “Die oorledenes is almal immigrante of laeinkomste-families.” Volgens Phil Murphy, goewerneur van New Jersey, is minstens 23 mense in dié deelstaat dood nadat die meeste van hulle in hul karre vasgevang is. ŉ Lid van die plaaslike polisiediens is ook in die buurstaat Connecticut dood. ŉ Verdere drie mense is in die New Yorkse voorstad Westchester dood, terwyl nog vier in die Montgomery-distrik buite Philadelphia in Pennsylvania dood is. Die land se nasionale weerdiens het inwoners van hierdie gebiede aangemoedig om na hoër grond te beweeg. Central Park ná die reën. (Foto: Alexi Rosenfeld/Getty images/AFP) “Ons het ŉ rekordreënvalsyfer die afgelope paar dae aangeteken wat tot gevaarlike toestande gelei het,” het Bill de Blasio, burgemeester van New York, Woensdag gesê. Die weerdiens het binne ŉ uur sowat 80 mm reën in Central Park aangeteken. Teen Donderdagaand was minstens 38 000 huise in Pennsylvania, 24 000 in New Jersey en 12 000 in New York sonder krag. Intussen het ŉ tornado bome uitgeruk en elektrisiteitspale in Annapolis digby Washington omgewaai. ŉ Tornado het ook Cape Cod en Massachusetts getref. Die weerdiens het gewaarsku dat die suide van Connecticut, asook die noorde van New Jersey en die suide van New York ook onder tornado’s kan deurloop. Meer as ŉ miljoen gesinne in Louisiana is steeds sonder krag sedert orkaan Ida daar verwoesting gesaai het.